input: NÕUKOGU OTSUS 2014/161/EL,
  11. märts 2014,
  millega muudetakse otsuse 2009/831/EÜ kohaldamisaega
  EUROOPA LIIDU NÕUKOGU,
  võttes arvesse Euroopa Liidu toimimise lepingut, eriti selle artiklit 349,
  võttes arvesse Euroopa Komisjoni ettepanekut,
  olles edastanud seadusandliku akti eelnõu liikmesriikide parlamentidele,
  võttes arvesse Euroopa Parlamendi arvamust (1),
  toimides seadusandliku erimenetluse kohaselt
  ning arvestades järgmist:
  (1)
  Nõukogu otsusega 2009/831/EÜ (2) lubatakse Portugalil kohaldada 31. detsembrini 2013 Madeiral kui äärepoolseimas piirkonnas toodetud ja kohapeal tarbitavale rummile ja liköörile ning Assooridel kui äärepoolseimas piirkonnas toodetud ja kohapeal tarbitavale liköörile ja kangetele alkohoolsetele jookidele madalamat aktsiisimäära. Kõnealuse otsuse artiklis 2 on sätestatud konkreetsed tooted, mille suhtes seda erandit kohaldatakse. Nimetatud otsuse kohaselt võib Portugal kohaldada nende toodete suhtes aktsiisimäära, mis on madalam nõukogu direktiivi 92/84/EMÜ (3) artiklis 3 sätestatud alkoholi aktsiisi täismäärast ja samuti direktiivis 92/84/EMÜ sätestatud alammäärast, kuid mitte üle 75 % madalam tavalisest riiklikust alkoholiaktsiisist.
  (2)
  Madalama aktsiisimäära kohaldamine tekitab diferentseeritud maksustamise, mis loob eelised teatavate toodete tootmiseks kohapeal. See kujutab endast riigiabi, mille korral on vaja komisjoni heakskiitu.
  (3)
  Komisjon on kinnitanud, et Madeiral ja Assooridel toodetud destilleeritud alkohoolsete jookide puhul tuleks pikendada luba kohaldada alandatud aktsiisimäära, selleks et korvata asjaomaste toodete tootjatele kõrgematest tootmis- ja turustamiskuludest tulenevat ebasoodsat konkurentsiolukorda, mis on tingitud nende kahe äärepoolseima piirkonna konkreetsest struktuurilisest, sotsiaalsest ja majanduslikust olukorrast, mida raskendavad nende erilised piirangud, millele on osutatud Euroopa Liidu toimimise lepingu (ELi toimimise leping) artiklis 349 ning millega juba varasemalt põhjendati otsuses 2009/831/EÜ sätestatud erandit.
  (4)
  Kuna see konkreetne struktuuriline, sotsiaalne ja majanduslik olukord nimetatud äärepoolseimates piirkondades ikka veel püsib, on vaja otsuse 2009/831/EÜ kohaldamisaega edasi pikendada.
  (5)
  28. juunil 2013 võttis komisjon vastu regionaalabi suunised aastateks 2014-2020, millega nähti ette, kuidas liikmesriigid võivad anda abi äriühingutele, et aidata kaasa Euroopa ebasoodsas olukorras olevate piirkondade arengule aastatel 2014-2020. Need suunised, mis jõustuvad 1. juulil 2014, on osa riigiabi kontrolli kaasajastamise laiemast strateegiast, mille eesmärk on edendada ühtse turu majanduskasvu, innustades kasutama tõhusamaid abimeetmeid ja keskendades komisjoni täitetegevuse juhtumitele, millel on suurim mõju konkurentsile.
  (6)
  Otsust 2009/831/EÜ kohaldati kuni 31. detsembrini 2013. Seega on asjakohane pikendada otsuse 2009/831/EÜ kohaldamisaega kuue kuu võrra, nii et selle kehtivusaja lõpp langeks kokku aastatel 2014-2020 kohaldatavate regionaalabi suuniste jõustumiskuupäevaga.
  (7)
  Tuleks siiski tagada, et Portugalil oleks võimalik kohaldada alandatud maksumäära katkestamatult kohe, kui lõppeb otsusega 2009/831/EÜ eelmiseks perioodiks antud samasuguse loa kehtivusaeg. Seega tuleks anda uus taotletud luba alates 1. jaanuarist 2014.
  (8)
  Otsust 2009/831/EÜ tuleks seetõttu vastavalt muuta,
  ON VASTU VÕTNUD KÄESOLEVA OTSUSE:
  Artikkel 1
  Otsuse 2009/831/EÜ artiklis 5 asendatakse kuupäev „31. detsember 2013” kuupäevaga „30. juuni 2014”.
  Artikkel 2
  Käesolev otsus jõustub selle vastuvõtmise päeval.
  Seda kohaldatakse alates 1. jaanuarist 2014.
  Artikkel 3
  Käesolev otsus on adresseeritud Portugali Vabariigile.
  Brüssel, 11. märts 2014